Terenski zastupnici ne broje koliko je skladbi izvedeno na priredbi, niti koje su pjesme izvedene, jer to obaveza organizatora koji je dužan dostaviti popis pjesama

Vlasnik jednog OPG-a, koji na svom imanju povremeno organizira i fešte, morao je platiti 6000 kuna kazne jer ZAMP-u nije platio naknadu za izvođenje glazbe na dočeku Nove godine. Presudu Visokog prekršajnog suda na Facebooku je objavio dr. sc. Predrag Kočila, predsjednik KUD-a Mihovljan u Međimurskoj županiji, koji se bori za to da se za izvođenje narodnih, tradicijskih pjesama ne naplaćuje naknada.

Slučaj vlasnika OPG-a zanimljiv je jer kontrolor ZAMP-a nije ušao u dvoranu u kojoj se održavalo novogodišnje slavlje, već je samo - virio kroz prozor. Prebrojao je dvadesetak ljudi i čuo glazbu koja je, kako je rekao na sudu, "izvođena puštanjem uživo". Svirala je grupa Pajdaši, no nije znao naziv ni jedne pjesme. Na pitanje zašto nije ušao i predstavio se, rekao je da je organizator proslave - konfliktna osoba. Sud smatra da to što kontrolor nije ulazio u objekt nema utjecaj na zakonitost odluke, a organizator dočeka kriv jer Hrvatskom društvu skladatelja nije dostavio popis izvedenih autorskih djela i nije prijavio slavlje, što je po zakonu morao.

Istražili smo kako si je ZAMP uopće organizirao nadzor po Hrvatskoj. Ta stručna služba udruge građana (autora, skladatelja i tekstopisaca) nema javne ili inspekcijske ovlasti za kontrolu nad korištenjem glazbe, već se radi o privatno-pravnom odnosu između ZAMP-a i korisnika glazbe. Kako bi ostvarili prava svojih članova, tumače u ZAMP-u, mogu jedino angažirati svoje vlastite kontrolore, što i čine. Hrvatsku pokriva 25 ljudi koje nazivaju terenskim zastupnicima. Neki su zaposleni na neodređeno, a ima i sezonaca. Dio plaće im je fiksni, a dio se određuje prema kvaliteti zapisnika, ovisno o tome je li ih organizator potpisao i jesu li popunjene sve rubrike.

Dužni dostaviti popis pjesama

Zastupnici utvrđuju tko je organizator događanja i faktore o kojima ovisi visina autorske naknade, poput vrste priredbe, broju posjetitelja, naplati ulaza i slično. Dolaskom na teren, zastupnik traži odgovornu osobu i oboje potpisuju zapisnik.

- Iako se svaki ovlašteni kontrolor uvijek predstavi i nastoji prikupiti podatke o događaju, često dolaze u neugodne situacije, a ponekad i vrlo konfliktne zbog korisnika koji odbijaju suradnju - napominju u ZAMP-u. Terenski zastupnici ne broje koliko je skladbi izvedeno na priredbi, niti koje su pjesme izvedene, jer to obaveza organizatora koji je dužan dostaviti popis pjesama. Vlasnicima lokala preporučuju da se o popisu unaprijed dogovore s glazbenicima, a dopuniti ga mogu nakon svirke.